రమావత్ రవీంద్ర కుమార్

రమావత్‌ రవీంద్ర కుమార్‌ తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున దేవరకొండ శాసనసభ నియోజకవర్గం ఎమ్మెల్యేగా ప్రాతినిధ్యం వహిస్తున్నాడు.

 జననం, విద్య 
రవీంద్ర కుమార్ 1972, జూన్ 1న కనిలాల్, జానకమ్మ దంపతులకు తెలంగాణ రాష్ట్రం, నల్గొండ జిల్లా, దేవరకొండ మండలం, సేరేపల్లి గ్రామం సమీపంలోని రాథ్యా నాయక్ తండాలో జన్మించాడు. ఉస్మానియా విశ్వవిద్యాలయం నుండి 1998లో పొలిటికల్ సైన్స్ నుండి ఎంఏ డిగ్రీ, 2002లో ఎల్.ఎల్.బి. పూర్తి చేసాడు. న్యాయవాద వృత్తిని చేపట్టాడు.

 వ్యక్తిగత జీవితం 
రవీంద్ర కుమార్ కు శ్యామలతో వివాహం జరిగింది. వారికి ఒక కుమారుడు, ఒక కుమార్తె ఉన్నారు.

రాజకీయ విశేషాలు
సిపిఐ పార్టీతో తన రాజకీయ జీవితాన్ని ప్రారంభించిన రవీంద్ర కుమార్ దేవరకొండ మండలం శేరిపల్లి గ్రామ సర్పంచ్‌గా 1995లో, 2002లో రెండుసార్లు సర్పంచ్‌గా ఎన్నికయ్యాడు. 2004 ఆంధ్రప్రదేశ్ శాసనసభ ఎన్నికల్లో దేవరకొండ అసెంబ్లీ నియోజకవర్గం నుండి సిపిఐ అభ్యర్థిగా పోటీచేసి, తెలుగుదేశం పార్టీ అభ్యర్థి వి. శక్రునాయక్ పై 17,187 ఓట్ల మెజారిటీతో గెలుపొందాడు. 2009 ఆంధ్రప్రదేశ్ శాసనసభ ఎన్నికల్లో సిపిఐ అభ్యర్థిగా పోటీచేసి, కాంగ్రెస్ పార్టీ అభ్యర్థి బాలు నాయక్ చేతిలో 7,468 ఓట్ల తేడాతో ఓడిపోయాడు. తరువాత 2014లో జరిగిన తెలంగాణ సార్వత్రిక ఎన్నికల్లో భాగంగా సి.పి.ఐ. పార్టీ అభ్యర్థిగా పోటీచేసి, తెలుగుదేశం పార్టీ అభ్యర్థి భిలియా నాయక్ పై 4216 ఓట్ల మెజారిటీతో గెలుపొందాడు. తెలంగాణ అసెంబ్లీలో సిపిఐ నుండి ఏకైక ఎమ్మెల్యే అయిన రవీంద్ర నాయక్, తెలంగాణ అసెంబ్లీ సిపిఐ ఫ్లోర్ లీడర్‌గా ఉన్నాడు. తరువాత టిఆర్ఎప్ పార్టీలో చేరాడు. 2018లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ పై పోటీచేసి కాంగ్రెస్ పార్టీ అభ్యర్థి బాలు నాయక్ పై 38,848 ఓట్ల మెజారిటీతో గెలుపొందాడు. 2018లో శాసనసభలో పబ్లిక్ అకౌంట్స్ కమిటీ (పీఏసీ) సభ్యుడిగా ఉన్నాడు. రమావత్‌ రవీంద్ర కుమార్‌ 2022 జనవరి 26న టిఆర్ఎస్ పార్టీ, నల్గొండ జిల్లా అధ్యక్షుడిగా నియమితుడయ్యాడు.

 ఇతర వివరాలు 
చైనా, యునైటెడ్ స్టేట్స్ ఆఫ్ అమెరికా, వెనిజులా మొదలైన దేశాలను సందర్శించాడు.

మూలాలు

వర్గం:జీవిస్తున్న ప్రజలు
వర్గం:1972 జననాలు
వర్గం:నల్గొండ జిల్లా వ్యక్తులు
వర్గం:నల్గొండ జిల్లా న్యాయవాదులు
వర్గం:నల్గొండ జిల్లా రాజకీయ నాయకులు
వర్గం:ఆంధ్రప్రదేశ్ శాసన సభ్యులు (2004)
వర్గం:తెలంగాణ శాసన సభ్యులు (2018)
వర్గం:నల్గొండ జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:నల్గొండ జిల్లా నుండి ఎన్నికైన శాసన సభ్యులు
వర్గం:తెలంగాణ రాష్ట్ర సమితి రాజకీయ నాయకులు
వర్గం:తెలంగాణ శాసన సభ్యులు (2014)
వర్గం:పార్టీలు ఫిరాయించిన రాజకీయ నాయకులు